Pianis uit Venesië in VS | Netwerk24
Pianis uit Venesië in VS
Deur Elretha Britz 17 Februarie 2016 00:00
Gloria Campaner tree in Sasolburg en Bloemfontein op.
Internasionale musici uit Italië word selde in Suid-Afrika gehoor, maar dié leemte gaan Gloria Campaner nou met twee optredes in een week vul.
Dié 29-jarige kunstenaar van Venesië wat as “een van die opwindendste jong pianiste van die nuwe Italiaanse generasie” beskryf word, gaan op 25 Februarie haar talent in ’n ewe opwindende program in Bloemfontein ten toon stel.
En op 21 Februarie kan musiekliefhebbers in Sasolburg na haar luister.
Campaner se programkeuse alleen dui op ’n besonder vaardige pianis.
Sy speel onder meer drie werke getran­skribeer deur Liszt, Paganini se Venesiese Karnaval enIsolde se liefdesdood uit Wagner se opera Tristan en Isolde.
Haar program sluit ook ’n concerto-parafrase van Rigoletto deur Verdi in, Beethoven se Appassionata, Rossini se Tarantella en werke van Debussy.
Soos talle uitskieters op musiekgebied het Campaner haar openbare debuut op 12 gemaak toe sy as solis saam met die Venesiese Simfonieorkes opgetree het.
Daarna het sy pryse in altesame 20 nasionale en internasionale kompetisies gewen, onder meer die Internasionale T.I.M.-kompetisie in Verona en die Rospigliosi- Internasionale Klavierkompetisie in 2008.
Die jaar 2009 was vir haar ’n besonder goeie jaar. Sy het in die Euro­pese Klavierkompetisie in Frankryk­ geskitter, en in die Ibla in Italië en die Internasionale Klavier-en-orkeskompetisie in Como.
Dieselfde jaar het sy ’n beurs van die Brahms-stigting in Duitsland ontvang en is as die Europese ambassadeur vir kultuur aangewys.
Campaner is daarby ook ’n Steinway-kunstenaar.
Ná een van haar konserte in Amerika het die Los Angeles
Times haar spel beskryf as “diep musikaal met merkwaardige vloeiendheid, nuanses en ’n sin vir styl, eienskappe wat haar ’n gerekende plek laat inneem as een van die wêreldpianiste met buitengewone vaardighede”.
Gloria Campaner: 21 Februarie om 15:30, Etienne Rousseau-teater, Sasolburg; 25 Februarie om 19:30, Odeion-teater, Kovsiekampus.
Kaartjies: R100 (Sasolburg) en R130, R90, R70 en R50 (Bloemfontein) by Computicket of die deur.
Meer oor: Pianis